text: Recomanacions davant l'onada de calor a Catalunya ·
  Recomanacions davant l'onada de calor a Catalunya
  El Departament de Salut recomana prendre algunes precaucions per prevenir els efectes davant la probabilitat d'una onada de calor a Catalunya, i que segons el Servei Metereològic de Catalunya (SMC) es podrà allargar almenys durant els pròxims tres dies.
  Quan les temperatures són anormalment altes, la calor excessiva pot ser un perill per a la salut. Les temperatures molt extremes i l'excés de calor produeixen una pèrdua de líquids i de sals minerals com el clor, el potassi i el sodi necessaris per a l'organisme. Aquest fet pot agreujar una malaltia crònica o provocar deshidratació i esgotament.
  Pel que fa a un cop de calor, hi ha alguns símptomes que ens poden alertar que una persona n'està patint un: una temperatura molt alta, mal de cap, nàusees, set intensa, convulsions, somnolència o pèrdua del coneixement. Davant d'aquests símptomes, cal traslladar la persona a un lloc més fresc, donar-li aigua, mullar-la, ventar-la i avisar urgentment els serveis d'emergències, trucant el 061 CatSalut Respon.